  Майя Бывальцева Фольклорез дышетонлэн кулэлыкез, адямиез визьноданын интыез сярысь вераз студентъёслы элькунысь валтӥсь фольклорист, кылосбур тодосъя доктор Татьяна Владыкина. Пумиськон 25-тӥ коньывуонэ Удмурт Кн университетлэн лыдӟетъюртаз ортчиз, ивортэ ужъюртлэн пресс-службаез. Тодосчилэн верамезъя, туала улонын экономика но политика ужпумъёсын ӵош бадӟым инты басьтэ аслэсьтыд кин луэмдэ шӧдон. Йылолъёс валаны юртто, кыӵе лулчеберетэн асьмеос герӟаськемын, кыӵеесь улон шоры учконъёсмы но дунлыкъёсмы. Со ласянь фольклор вашкалазэ но вуонозэ герӟась гинэ уг луы, со эскерон объект. Удмурт фольклорын ваньмыз эскеремын ни шуыса вераны гу луы, лыдъя тодосчи. Кылемын на пичи гуртъёс, кытын аслаз улонэз, аспӧртэм фольклорез. Одӥг калык пукшкын но вань пӧртэм йылолъёс но осконъёс. Со сяна, дунне шоры учкон дыр ортчемъя воштӥськыны быгатэ. Соку тодосчиос со воштӥськонъёслэсь мугъёссэ эскерыны кулэ. Адямиез визьнодан ласянь фольклор дунлыко амалэн лыдъяське. Со Атыкай музъемез яратон пыӵатэ, соин ик туннэ пумен ӵемгес фольклорез тодэ ваё. Со сяна, фольклор калыке потэ пӧртэм ӵектосъёс пыр. Калык пусъёс дизайн-кодъёсын кутӥсько, нош туала гожъясьёслэн ужъёсазы фольклорлэн шӧмыз золгес шӧдӥське, шуэ Татьяна Владыкина. Ачиз со вань улонзэ фольклорез эскеронлы сӥзиз. Та ӧръя кӧня ке книгаос поттӥз, кылосбурчиосты-студентъёсы дышетон огъетъёс кылдытӥз, трос статьяос гожтӥз. Али выль книгазэ йыла-пумоз вуттон бордын тырше.  Тегъёс: Дышетон УдГУ Ижкар студентъёс Удмуртия фольклор Тодос  